Ramona Prtelli tintervsita lil Laetitia Amodio Ħafna żgħażagħ jieħdu l-passatempi tagħhom bis-serjetà. Oħrajn jafu jkunu mħajra iżda jispiċċaw ma jkomplux, u jabbandunaw kollox. Iżda oħrajn, probabbilment għax ma jkunux ġew sfurzati, jibqgħu jispeċjalizzaw fuq il-passatemp tagħhom, tant li dan jibqgħu jgħożżuh, u ġieli jsir ukoll ix-xogħol futur tagħhom. Dan l-aħħar sirt naf bi tfajla Maltija li ddoqq il-pjanu b'passjoni kbira, u minkejja l-età ċkejkna tagħha hija diġà gradwata. Qed nirreferi għal Laetitia Amodio. Għandha erbatax-il sena u toqgħod is-Swatar. Hija studenta u l-passatempi tagħha huma l-mużika, l-kant u l-arti. Tħoss li hija persuna kalma, paċenzjuża, dedikata u determinata f'kull ħaġa li tagħmel. Fil-fatt hija persuna ġenwina, u tħobb tgħin lil ħaddieħor. Bdejt billi staqsejtha għaliex għażlet proprju l-pjanu u mhux xi strument ieħor. Fil-fatt sostniet miegħi li għażlet il-pjanu bħala strument għax l-ewwel nett ommha għalliema tal-pjanu, u allura minn dejjem semgħet il-ħoss tal-pjanu fid-dar u għaliex trabbiet f'ambjent mużikali. "Barra minn hekk, ommi kemm-il darba staqsietni jekk nixtieqx nitgħallem xi strument ieħor, iżda jiena dejjem ippreferejt il-pjanu għaliex minn dejjem kien ġo qalbi. Meta ndoqq il-pjanu għall-udjenża, inħoss li għandi nittrasmetti x-xewqat u l-intenzjonijiet tal-kompożitur f'dik il-biċċa partikolari li qed indoqq għal widna ta' min ikun qed jisma'. Hija bażikament komunikazzjoni bejn il-performer u l-listener permezz tal-mużika. Jiena nħobb nipprepara ruħi sew qabel xi performance biex wara nkun sodisfatta u kuntenta bil-performance li nkun tajt," bdiet tgħidli Laetitia. Normalment tipprattika madwar erba' sigħat pjanu kuljum, però kien hemm xi żminijiet li anke prattikat bejn ħames u sitt sigħat qabel xi eżamijiet jew kunċerti. Pjanu li ma jindaqx huwa bla sinifikat Però naf ukoll, li xi wħud saru jħarsu lejn il-pjanu bħala biċċa għamara, li jkun fid-dar tagħhom biex iżejnu taħt it-taraġ jew il-kurutur. Ridt nieħu l-kummenti ta' Laetitia dwar dan il-fatt. "Sfortunatament mhux kulħadd japprezza l-preżenza tal-pjanu fid-dar. Jiena nħoss li pjanu li ma jindaqx huwa bla sinifikat. Il-pjanu għalija huwa prezzjuż ħafna għaliex minnu toħroġ mużika ħajja u mhux kif aħna mdorrijin nisimgħu – mużika diġitali u rrekordjata," weġbitni pronta. Fi żmieni niftakar li l-pjanu kien aktar fix-xena, fis-sens kont naf studenti tal-età tiegħi li kienu jistudjaw il-pjanu, jilħqu ċertu skali u livelli u mbagħad iwarrbu l-pjanu u l-istudji tiegħu fil-ġenb. Fil-fatt Leatitia tħoss li jekk persuna ma jkollhiex il-mużika fiha, ma tistax tkompli tavvanza fuq ċertu livelli. Għalhekk, l-istudju jiġi tad-dwejjaq u ta' bilfors għal ċertu wħud. Trid verament tagħmlu minn qalbek. Ta' min jgħid li Laetitia hija gradwata diġà. Tinstema' stramba, imma realtà! Fil-fatt gradwat meta kellha erbatax-il sena. Fl-età ta' għaxar snin kienet diġà resqet għall-ewwel diploma, u sal-età ta' tlettax-ilsena lestiet ħames diplomi mressqin mill-iskejjel ta' Londra, West University of London u Associated Board of the Royal Schools of Music. Għalhekk Laetitia gradwata b'ALCM, LLCM, FLCM, DipABRSM , LRSM. Hemm min ma jemminx u jaħseb li qed tivvinta jew tiftaħar Ridt inkun naf xi twieġeb lura, meta ħaddieħor jiskopri li hija diġà gradwata t'età hekk żgħira. Fil-fatt sostniet miegħi li hemm min ma jemminx u jaħsbu li qed tivvinta jew tiftaħar. "Allura għal dik ir-raġuni kultant nagħżel li ma ngħid xejn għax ma rridx li ninstema' prużuntuża f'għajnejn in-nies. Però dawk in-nies li jafuni sew japprezzawh dan kollu li ksibt," tbissmet tgħidli. Kollox ma' kollox, Laetitia llum hija pjanista b'ċertu suċċessi warajha. Bdiet iddoq u tistudja l-pjanu minn mindu kellha ħames snin. L-għalliema tagħha kienet u għadha ommha stess Charmaine Amodio. Tlabtha kif tispjega din l-avventura ta' tagħlim m'ommha stess, jekk sfurzatiex, jew jekk fuq kollox kinitx hi stess li uriet interess fil-pjanu. "Qabel l-età ta' ħames snin jiena kont nibki lill-mama biex tibda tgħallimni, imma kienet tgħidli li għadni żgħira wisq. F'għeluq snini, meta għalaqt ħames snin, wieħed mir-rigali li qlajt kienet l-ewwel lezzjoni u dakinhar kont qisni fis-seba' sema. Mill-bidu nett, ommi kienet dejjem tenfasizza li fuq il-pjanu waqt il-lezzjoni hi dejjem tkun l-għalliema tiegħi u mhux ommi u għalhekk, jiena rabbejt ċertu dixxiplina. Għaldaqstant jiena u ommi kellna dejjem bond speċjali matul il-mixja mużikali tiegħi. Qatt ma ħassejt li kelli xi pressjoni min-naħa t'ommi biex nkompli l-pjanu, anzi kienet tħallini libera li nagħżel dak li nixtieq u stajt nieqaf meta rrid", saħqet Laetitia. B'wiċċha minn quddiem, Laetitia tista' tgħid li spiss ħadet l-ewwel post matul seba' kompetizzjonijiet internazzjonali tal-pjanu, bejn is-sena 2009 u s-sena 2015. Kellha wkoll suċċessi oħra tajba barra minn xtutna. Fil-fatt bdiet tiżvela miegħi li kellha seba' snin meta pparteċipat għall-ewwel kompetizzjoni. Tant hu hekk li ommha ma kinitx qaltilha li se ddoqq ġo kompetizzjoni biex ma tħossnix eċċitata. "Għalhekk kont sorpriża ħafna meta rbaħt il-Gran Prix fl-Italja. Minn dakinhar il-quddiem kelli ħafna aktar premji f'pajjiżi differenti foshom fl-Italja, il-Ġermanja, l-Awstrija, Londra u r-Russja. Meta rbaħt l-ewwel premju f'kompetizzjoni f'Londra kelli l-opportunità li ndoqq fir-Royal Albert Hall. Fl-aħħar kompetizzjoni li ħadt sehem is-sena l-oħra, rbaħt premju li kien jikkonsisti f'borża ta' studju għal kors ta' ġimgħatejn f'Kent State University f'Ohio l-Amerka. Kienet esperjenza li għenitni nikber kemm personalment kif ukoll mużikalment. Meta kont hemm ġejt mistiedna ndoqq ġo Severance Hall f'Gala concert. Esperjenza li ma ninsa qatt". Studju barra minn xtutna Madankollu, iddiskutejt ma' Laetitia jekk taħsibx li l-pjanu se jagħtiha futur u jekk jistax ikollha karriera minnu. Filfatt stqarret miegħi, li għal dik ir-raguni minn dejjem xtaqet li tkompli l-istudju tagħha barra minn xtutna. "Fil-bidu ta' Settembru li ġej se nkompli l-iskola l-Ingilterra f'Music College biex inkompli nistudja l-mużika. Minn dejjem kelli dik il-ħolma u fl-aħħar se ssir realtà. Is-sena l-oħra attendejt għal audition u ġejt aċċettata mal-ewwel b'borża ta' studju. Ġejt ukoll sponsorjata mill-Joseph Calleja Foundation għal dawn it-tliet snin li ġejjin, u għalhekk minn hawn nirringrazzja lil Foundation u l-College li permezz tagħhom qed naqta' x-xewqa tiegħi u se nkompli nirsisti fil-linja mużikali. Wara dawn it-tliet snin, nixtieq inkompli l-istudju tiegħi f'Universita gewwa l-Ingilterra jew l-Amerka biex inkompli niggradwa fil-mużika. Sfortunatament ma nistax nibni l-karriera tiegħi fil-mużika hawn Malta għax inħoss li m'hawnx biżżejjed opportunitajiet. Inħoss li hawn Malta l-mużika klassika mhix apprezzata biżżejjed, mentri barra japprezzawha aktar. L-għan tiegħi huwa li eventwalment niggradwa bil-PHD fil-piano performing fejn sadanittant indur ma' ħafna pajjiżi biex naqsam il-mużika ma' min japprezzaha. Nixtieq ukoll li nispeċċjalizza fil-composing, fejn inkun nista' nikkomponi għal xi produzzjonijiet". Finalment, Laetitia sostniet miegħi li kif diġà żvelat matul din l-intervista, il-mużika hija ħajjitha u għalhekk tixtieq li għada pitgħada tkun il-karriera prinċipali tagħha. "Għalkemm għandi dan il-ħolm kollu, din se tkun sfida kbira, kemm għalija kif ukoll għall-familja tiegħi. Se naħdem u nistudja ħafna mhux biss għalija, iżda wkoll biex nagħmel unur lil pajjiżi. Għalkemm ġejt megħjuna b'boroż ta' studju xorta waħda l-familja tiegħi għandha spejjeż kbar sabiex jien nilħaq fejn nixtieq. Għalhekk jien inħossni grata lejhom", temmet tgħid.